કરદાતાઓને રાહતઃ ITR ભરવાની છેલ્લી તારીખ 30 સપ્ટેમ્બર સુધી લંબાવાઈ | નવગુજરાત સમય
કરદાતાઓને રાહતઃ ITR ભરવાની છેલ્લી તારીખ 30 સપ્ટેમ્બર સુધી લંબાવાઈ
30-07-2020 10:38 AM
કોરોના મહામારીને પગલે સીબીડીટીએ કરદાતાઓને રાહત આપી
દેશમાં કોરોના સંકટ વધુ ઘેરું બન્યું હોવાથી સેન્ટ્રલ બોર્ડ ઓફ ડાયરેક્ટ ટેક્સ (CBDT)એ ઈન્કમ ટેક્સ રિટર્ન (ITR) ભરવાની છેલ્લી તારીખ લંબાવી છે. આવકવેરા વિભાગે ટ્વીટ કરીને આ અંગેની માહિતી કરદાતાઓને આપી છે. સીબીડીટીના જણાવ્યા મુજબ કોરોના સંકટને ધ્યાનમાં રાખીને કરદાતાઓને રાહત આપતા આવકવેરો ફાઈલ કરવાની છેલ્લી તારીખ 31 જુલાઈથી લંબાવીને 30 સપ્ટેમ્બર કરવામાં આવી છે.
આવકવેરા વિભાગે આ અંગે ટ્વીટ કરી કરદાતાઓને આઈટીઆર ભરવાની તારીખ લંબાવીને રાહત આપવામાં આવી હોવાનું જણાવાયું હતું. ઈન્કમ ટેક્સ વિભાગના મતે 2018-19નું અને આકારણી વર્ષ 2019-20 માટેનું આવકવેરા રિટર્ન 31 જુલાઈને બદલે 30 સપ્ટેમ્બર સુધીમાં ભરી શકાશે.
અગાઉ નાણા મંત્રી નિર્મલા સિતારમણે એક પ્રેસ કોન્ફરન્સમાં જણાવ્યું હતું કે કેન્દ્ર સરકારે 13 મે 2020ના યોજેલી પ્રેસ કોન્ફરન્સમાં જાહેરાત કરી હતી કે નાણાકીય વર્ષ 2019-20 માટે આવકવેરા રિટર્ન ફાઈલ કરવાની છેલ્લી તારીખ 31 જુલાઈ 2020થી લંબાવીને 30 નવેમ્બર 2020 સુધી કરાઈ છે.
નાણાં વર્ષ 2019-20 માટેનું આઈટીઆર ફાઈલ કરવાની તારીખ 31 જુલાઈ અને 31 ઓક્ટોબરથી વધારીને 30 નવેમ્બર કરાઈ છે. ટેક્સ ઓડિટની અવધિ 30 સપ્ટેમ્બરથી વધારીને 31 ઓક્ટોબર કરવામાં આવી છે.